Papersnake/gushiwen huggingface dataset:
送杜靖国知连州
郑侠（宋代）

杜氏世德光无前，声华行实相辉鲜。
蒉之职也在刀匕，亲举罚爵平公筵。
预之闻见合左氏，春秋大法因粲然。
诗为郡守称杜母，南阳之人今尚传。
如晦作相犹民天，忠诚蹇蹇终始全。
能令大君思不已，辍瓜奠祭情拳拳。
子美大雅三千篇，昭昭劝戒日月悬。
其人骨朽邈千祀，至今闻望犹当年。
我宋龙兴抚嘉运，杜家孙子随飞奋。
坤马承乾禁掖清，傅霖苏旱华夷润。
迩来文武百群中，诜诜杜姓多翘俊。
靖国少年即奇绝，雄文常倍千人杰。
投书天府一不意，却扫雁荡不复出。
怀材抱道良自珍，售以连城为折阅。
中处不忍自弃置，以荫调官南海尉。
手提顽馘授州将，海盗为之潜丧气。
尘埃从此免低颜，倏忽十年今拥旆。
忆昨建康临市征，公於吾父为交承。
儿童不敢求见面，卓荦但听驰英声。
尔后驰驱逾半纪，投荒乃得亲君子。
孤舟抵岸即登门，见我有悲兼有喜。
所悲窜遂万里来，豺狼得路忠信埋。
长嘘为我意怆恻，吾来振汝良悠哉。
所喜谓我一门吏，一年三黜刚愈锐。
投身汤火何所求，所忧为君不为已。
况复吾为汝父执，世契不浅汝吾姓。
此邦人物粗熙熙，职司慈明州守德。
汝虽投窜实汝福，天子神圣终汝直。
丈夫秉德贵不回，穷达自天非汝职。
公言令人益慷慨，一接已见真颜色。
韶光波逝不暂傍，年华两见新尧历。
可邻情义如一朝，向人眷眷终无极。
外台差注重求材，天子急人方旰昃。
丹书凤口下九霄，捧诏治行何烜赫。
昨日红蕖醉幕宾，今朝皂盖贤州伯。
官虽衙尉丞，位乃二千石。
羁人无以报恩知，请为使君申八德。
一曰公，心与衡鉴盎情同。
朔方裴侠号独立，背公之私无发容。
青州赵琰绝嘱托，贵要书来投水中。
二日宽，量须江海为盎盏。
并州陈泰但怀抚，未尝愠怒形於颜。
南阳刘宽抑又甚，蒲鞭示耻儿期犯者难。
三曰信，舌端常与心相印。
九江宋君每听政，平旦日中犹不紊。
并州郭伋舍野亭，为与群儿期到郡。
四曰惠，有如雨露时沾渍。
光州元忠尝赈贷，二十五万恢天施。
蜀郡廉范不禁夜，一襦五裤惟民利。
五曰清，玉壶在堂在有冰。
武昌何远思律贪，汲井投钱非买名。
合浦孟尝亦无欲，还珠碧渊清所徵。
六曰正，端如标表行非径。
北海朱邑虽笃旧，至於枉曲终无听。
东莱杨震畏四知，行不欺幽此为盛。
七曰明，昭如日月东西行。
冀州贾琮去帷裳，百姓闻之政自行。
雍士李惠善审断，弹燕坐知禽鸟情。
八曰毅，镇浮静躁温而厉。
汴州齐浣非肆刑，清严自我人皆治。
濠州张福不可犯，以重自持人自畏。
此之八德人有一，鸣弦按堵皆千室。
能於八者具有之，使君之才非世出。
使君有政教，必本之学校。
蜀人夷陋卑已甚，文翁之化於今好。
使君有诗笔，莫咏闲风月。
追还雅颂声玉平，吟咏性情思补阙。
使君有车马，莫赏闲山水。
时行郊外问樵耕，民间利病须详委。
莫轻喜，莫轻怒，
轻喜於人火上冰，轻怒於人镜前雾。
莫孤疑，莫轻信，
孤疑多至败良谋，轻信定令奸小进。
大凡当局常多迷，使君临事其慎之。
倘记愚言用有时，微尘积岳终有裨。
苍生旱渴天欲雨，异时经济非公谁。
端午集吴郎中峻伯宅得山字
谢榛（明代）

令节方牢落，招携慰旅颜。綵丝忆儿女，蒲酒话乡关。

楚俗千年后，燕歌一醉间。坐看新月色，犹自傍西山。
王母祝语·蔷薇花诗
王义山（宋代）

碎剪红绡间绿丛，风流疑在列仙宫。
朝真更欲薰香去，争掷霓衣上宝笼。
忽惊锦浪洗春色，又似宫娃逞妆饰。
会当一遣移花根，还比蒲桃天上植。
梦元双杉
释善珍（宋代）

晚睡初醒月上阶，远村何处笛声哀。
霜凋陇岸有梅破，雪隔炎洲无雁来。
旧隐青山犹在梦，故交白骨已生苔。
欲谈往事无人共，自拥寒炉自画灰。
次韵和冲卿元日
梅尧臣（宋代）

天心欲销变，元会罢来朝。
新岁起今日，旧年犹昨宵。
冻云低覆阙，残雪稍封条。
又听驱傩鼓，群邪不可饶。
再游茅山任宗师上庵
李龏（金朝）

一片仙云入帝乡，寒岚依约认华阳。玉池露冷芙蓉浅，过客空来礼影堂。
杯中鱼子
释居简（宋代）

眇如丝粟便悠然，洼玉深中浅注泉。再晕不知前夜月，才生便注此中天。

群分自笑如儿戏，聚育谁偏得母怜。罔罟不来斯可注，洋洋何必泳长川。
题黄文叔燕堂 其一
刘过（宋代）

仕宦不惬意，有家胡不归。林栖乌反哺，梁语燕于飞。

鸥鹭忘之久，貂蝉贵者稀。但存慈母健，日日舞斑衣。
送外甥李渭进士赴举
魏野（宋代）

棠树抡材过礼闱，孤寒得解更光辉。
进身喜逐贤侯表，裹足愁分老母衣。
千里冬残伤独去，一家春尽待荣归。
头方念尔还如我，到阙何人许扣扉。
舆自山左折行达碧云寺
朱筠（宋代）

不徒而舆舍小舸，人肩上上山之左。秋风吹草草益深，崔巍石戴土坎坷。

坎坷之土没深草，茇草如割草行果。土高土低乱行脚，十余脚互草中跛。

苦寻芳菲愁靃靡，强逐町疃耐堀堁。一峰才下一峰上，半趾刚平半趾颇。

虽喜孤松作前导，每疑碎砾其中叵。我乎定志游在斯，塞翁冉{阝知}福与祸。

三天都降九子陟，无路吾游无不可。今朝小试左股夷，何客肯为前足裹。

忽焉土中出数石，张牙啮人跃不堕。僧来指之过此閒，高阁当空见灵璅。

我远见阁近不见，喜若捕蛇得珠颗。大呼仆夫齐足力，转眼翠云亭著我。

琳琅四壁照眼读，刻画端庄间娿娜。人来人去言空堂，水后水前送侧柁。

即看河边山下路，一线蚰蜒平以妥。我入险来出必易，顷刻冰心息观火。

眼中敬亭已落手，且乞蒲团此兀坐。
和福清鹿鸣宴诗
林希逸（宋代）

雪花飞舞上貂裘，此去朱衣定点头。字奏三千高射策，璪垂十二拜凝旒。

乡邦正说龙年好，吾辈相期鹏路脩。日下五云知有兆，瑞光先向玉融浮。
黄杨
方一夔（宋代）

万物具生理，日与化工运。黄杨性独殊，一岁长一寸。

气机有时性，厄会屡遭闰。岂无土壤培，亦有雨露润。

尔寿传云仍，尔木仅寻仞。老氏损成益，颜子退为进。

至人妙观物，此理如符印。
张寿翁朝散有诗纪同舍名衔录次其韵
刘弇（宋代）

柳茸无力杏烧红，春入愁肠不散穷。千佛经惭名姓入，一尊酒散笑言同。

写成悬圃新联璧，分与秋风旧转蓬。好样醉乡抛掷却，百钱输与杖头翁。
出东门 其二
艾性夫（元代）

驱车出东门，客问将何之。遗我黄鹄羽，举我栗木枝。

勿谓一羽轻，横翔以相期。勿讶一木微，谨畏堪自持。

一拜感客意，再拜领客辞。何以报知己，奉之千岁龟。
清源寺
戴栩（宋代）

踏破祖师关，参黄仍吊颜。
龙分一脉水，鹤占半屏山。
塔影浮云外，松阴落照间。
本因閒到此，吟苦不能閒。
偈二十七首 其十六
释绍隆（宋代）

大地撮来粟米粒，一毛头上现乾坤。居家不离途中事，常在途中不出门。

喝一喝。
京口
林光（明代）

羞傍双眉著片纱，鞭羸无计避尘沙。秋风渐扫人间暑，老眼徐看帝里花。

山水周遭留玉气，楼台缥缈出烟霞。观光我有无穷意，且放幪头破帽斜。
山坡羊·伏低伏弱
陈草庵（元代）

伏低伏弱，装呆装落，是非犹自来着莫。任从他，待如何，天公尚有妨农过，蚕怕雨寒苗怕火。阴，也是错；晴，也是错。
泛舟三首 其一
刘敞（宋代）

冰泮池水绿，春意亦已归。长杨特多思，浩荡随风飞。

弄舟不用楫，漾漾陶春晖。回还无终极，孰谓江湖非。

举觞属坐人，行乐常苦稀。一醉捐百虑，念子勿相违。

乘日复来游，北林稍芳菲。当令鱼与鸟，识我心无机。
与儿辈论李杜韩柳文章偶成
陆游（宋代）

吏部仪曹体不同，拾遗供奉各家风。
未言看到无同处，看得同时已有功。
岁暮赠新安吴用卿
王惟俭（明代）

北风吹云云四幕，岁尽穷阴苦寂寞。
忽闻有客来大鄣，清姿绝尘立野鹤。
大鄣山客性耽古，开缄发箧光煜?龠。
夏王九牧铸黄金，大泽深山远不若。
于阗雁肪截昆吾，饕文如发双龙攫。
丰隆煽火天公下，紫烟飞尽粉骨薄。
锦缥细展墨花翻，河东二柳敦煌索。
会稽内史十五字，崩崖断石压秘阁。
老夫亦出汉螭钩，海虬盘觚绿玉削。
方鼎癸父隐亚文，满堂宾客起错愕。
箧中宝物朽欲死，谁从柯亭裁新籥。
呜呼此事真未易，共君且倾银凿落。
同诸公秋霁曲江俯见南山
储光羲（唐代）

天静终南高，俯映江水明。有若蓬莱下，浅深见澄瀛。

群峰悬中流，石壁如瑶琼。鱼龙隐苍翠，鸟兽游清泠。

菰蒲林下秋，薜荔波中轻。山戛浴兰阯，水若居云屏。

岚气浮渚宫，孤光随曜灵。阴阴豫章馆，宛宛百花亭。

大君及群臣，宴乐方嘤鸣。吾党二三子，萧辰怡性情。

逍遥沧洲时，乃在长安城。
至普觉寺同明上人话禅
弘晓（清代）

偶访招提境，西风落叶稀。溪声穿石走，山势逐云飞。

暇日寻初地，宗风阐道机。暂时幽赏处，暮色映禅扉。
得陈元履家书六言四首
岳珂（宋代）

窥户几回鹊喜，绕阶一夜蛩吟。
痛饮政须似旧，安居且原如今。
即事
王洋（宋代）

官闲久愧叨祠廪，身幸真堪学种瓜。
月给郡仓三斛米，日寻山路一川花。
盘空婢去催娆笋，炉暖妻来趁焙茶。
阅尽邻僧闲况味，官供粥饭胜僧家。
重过华下
司马光（宋代）

昔辞莲幕去，三十四炎凉。
旧物三峰雪，新悲一镊霜。
云低秦野阔，木落渭川长。
欲问当时事，无人独叹伤。
绣线菊
史铸（宋代）

天成素缕结秋深，巧刺由来不犯针。
篱下工夫可绚烂，条条绾缀紫花心。
陈。狎客
孙元晏（唐代）

八宫妃尽赋篇章，风揭歌声锦绣香。

选得十人为狎客，有谁能解谏君王。
怀杨树滋山居 其一
王又旦（清代）

驿骑交驰地，幽栖汝最闲。解官仍白社，避乱得青山。

路入岩花曲，亭深水竹斑。年前风雨夜，樽酒一开颜。
黄霸
薛季宣（宋代）

称职关东汉吏良，作公名损浩难量。试看鹖雀为神雀，无复飞蝗食凤皇。
登荆州城楼
张九龄（唐代）

天宇何其旷，江城坐自拘。层楼百馀尺，迢递在西隅。

暇日时登百，荒郊临故都。累累见陈迹，寂寂想雄图。

古往山川在，今来郡邑殊。北疆虽入郑，东距岂防吴。

几代传荆国，当时敌陕郛。上流空有处，中土复何虞。

枕席夷三峡，关梁豁五湖。承平无异境，守隘莫论夫。

自罢金门籍，来参竹使符。端居向林薮，微尚在桑榆。

直似王陵戆，非如宁武愚。今兹对南浦，乘雁与双凫。
次韵似表弟卜居惠山
李弥逊（宋代）

梁溪旧隐吾家绅，石苔犹销松间门。
向来兄弟寄觞咏，日月转间相朝昏。
自君之别各千里，万金谁与通寒温。
棣华春迟风雨昼，雁字月冷蒹葭村，
似闻径作买山计，归梦已泊松江垠，
吾衰久矣尚能饭，荷插岂惮终岁勤。
独无顷田占负郭，坐食病粟惭君恩。
平生一壑志愿毕，不求华屋装泉石。
僧窗到处即为家，柏子烟中听鼻息。
子今折发头尚希，未至阌乡老王室。
背山筑室不必多，待我来鸣去前□。
野蚕成茧真自缠，黄蜂作脾为谁力。
肱尝三折饱更事，肯信谋身有长策。
君不见子猷借居种竹聊自娱，有屋大奇无亦得。
舟泊铜盆湖寄别舍弟季高 其一
左宗植（清代）

征帆挂湘波，客心摇风旗。临分不能别，拭泪恐子知。

念子少而悫，孤瘦惟我依。与子虽两身，体具先人遗。

风尘浩无极，恻恻不得携。有如邛駏虚，食望迭相违。

昔为湘中役，泥涂沾我衣。襟尘暂一掺，又及河梁悲。

人生处沈困，那得惜分离。倾身为饥驱，默反良以欷。

何当办茅屋，白首同耕犁。束牲盟伯夷，薄俗不足仇。

奔车无仲尼，植立要自求。男儿不得意，触事滋盭邮。

晨兴戒脂韦，薄言远行游。出门忽迷方，四顾无可投。

鸱鸮鸣路隅，狌狒当道周。射工更潜景，含沙伺行辀。

亮无鸿鹄翅，高骞谢凡俦。浼身蹈尘趋，奚适能自由。

往事那复道，相望崇灵修。
戏瞻相
薛能（唐代）

失意蹉跎到旧游，见吹杨柳便遮羞。

瞻相赵女休相拽，不及人前诈摆头。
读史 其二
孔祥淑（清代）

一片骊山火，良由百媚生。艰难祖宗业，累洽启昌明。

牝鸡鸣旭祖，禾黍满镐京。祸生于所爱，损积于多盈。

致令千载后，殷鉴难为情。
司徒侍中宣献公挽词二首 其一
宋祁（宋代）

斯文推旧德，忧国变华颠。夙夜劳三事，东西止百年。

温辞联册秘，良史大都传。他日贤臣垄，心知望圃田。
和韩孟郁回文 其三
张博（明代）

虹霓写就赋高秋，彻夜寒江巴水流。风急度林穿个个，月明浮岸影悠悠。

中天半札悬文锦，远鸟孤飞杂鹭鸥。红叶落时过伴侣，空虚下笔任沉浮。
春日书事呈历阳县苏仁仲八首
王之道（宋代）

学似卿家宜有法，人如我辈岂无情。
新诗早自推心服，幽会知谁付目成。
偈颂六十七首
释原妙（宋代）

身贫道贫，无法可亲。
一味盲枷瞎棒，闻者见者莫不生嗔。
黄金自有黄金价，终不和沙卖与人。
所过示总督尹继善巡抚爱必达
弘历（清代）

所过沮洳乡，民叹触目是。入疆觇田野，大都荒芜矣。

高地纵种麦，或冀半收耳。低地麦复涝，青黄将安恃。

翻犁播禾黍，复苦无种子。官借虽有例，吏胥弊无已。

罪固孔距心，吾岂徒责已。方伯日随銮，尔我同见此。

设更无实政，责又将谁委。方面逮有司，如臂之使指。

其遍历穷乡，民瘼周详视。开仓贷谷种，加赈赒流徙。

惠必使遍沾，仍防蠹役技。勖哉各尽心，庶俾疮痏起。
题带经而锄图
丘逢甲（清代）

生不愿作读书万卷髯东坡，富贵竟付春梦婆；黄州锄麦不得饱，儋州借笠空行歌。

亦不愿作白木长镵杜陵叟，饥驱茧足荒山走；戴笠吟诗太瘦生，许身稷契终何有？

图中者谁笠盖头，岸然道貌清且修。带经而锄偶然耳，宁必便与古人古事争千秋？

笠圆象天锄治地，手中之书道人事。大布单衣不掩骭，独立苍茫岂无意？

萧萧落木寒岩冬，眼看雷雨回春容。躬耕南阳诵梁父，莫道当今无卧龙。
再用前韵示范六
赵鼎（宋代）

举目山河往恨沉，吴霜一点鬓毛侵。飘零顾我非前日，慷慨唯君识此心。

香散药畦花漫漫，波侵蝶沼竹阴阴。平生载酒论文地，鸿雁归时问信音。
题云石深趣堂
陈宓（宋代）

广文官舍先无尘，谁着岚光几上陈。
个里尽消三伏暑，胸中长作四时春。
不因泉石耽成癖，那褒箪瓢味更真。
顾我年来羁吏鞅，清闲羞见读书人。
金山
魏际瑞（明代）

大江东下海门宽，万里奔流激箭湍。不信山从水底出，却疑身在画中看。

龙窝灯火千株动，蜃气楼台一点寒。谁道风波不可涉，风波危处却平安。
庚戌正月一日游都峤山留五绝句栖真观中 其五
李纲（宋代）

石磴盘纡木茜葱，扪罗独上最高峰。白云深处时回首，千里江山指顾中。
金错刀·双玉斗
冯延巳（五代）

双玉斗，百琼壶，
佳人欢饮笑喧呼。
麒麟欲画时难偶，
鸥鹭何猜兴不孤。
歌宛转，醉模糊，
高烧银烛卧流苏。
只销几觉懵腾睡，
身外功名任有无。
挽陆景渊主簿 其四
孙应时（宋代）

儿女今何似，门阑想寂然。哀哀未白发，莽莽就黄泉。

淮浦西风外，云溪宰木边。缄辞致千里，雨泪不能湔。
送上官侍御赴黔中
李嘉祐（唐代）

莫向黔中路，令人到欲迷。水声巫峡里，山色夜郎西。

树隔朝云合，猿窥晓月啼。南方饶翠羽，知尔饮清溪。
亡姊之葬在九月而不得其日十五日读坡诗至英公燎须事不觉悲涕是日辛酉得非葬日邪诗以寓哀
王十朋（宋代）

先人六儿女，姊长孝且慈。德淑命不淑，哀哉止于斯。

莫年失爱子，哭泣鬓成丝。年才五十七，一病不可医。

姊死我在傍，姊葬吾不知。初闻卜九月，不得日与时。

丐祠既不遂，临穴竟无期。日月为我昏，风雨为我悲。

宦游何所得，抱恨渺无涯。尚馀英公须，未作子厚碑。

便当回雁荡，那忍过秭归。
京口甘露寺登眺
陈鉴之（宋代）

吹帽海风鸦背起，冯夷知我酒微醺。
楼台气压金焦浪，钟鼓声飞淮浙云。
戈甲虎争余块石，榛芜鼪啸几斜曛。
山僧不管兴亡摔，清坐闲披贝叶文。
端午即事
谢薖（宋代）

卯饮缘佳节，昌阳荐一卮。儿咨射团事，妻诵赐衣诗。

懒检三闾传，争缠五綵丝。平生几端午，随分作儿嬉。
美女篇
邝露（明代）

美女灿明珠，容光照一室。蕙若拆新霜，芙蓉上初日。

九疑约眉黛，肌肤若冰雪。双鬟揥朝光，清扬散秋月。

丹铅覆不御，藻绘污颜色。皓腕揄檀梭，婀娜当窗织。

褕作百翟文，裳亚缃荷襞。琅玕络外帔，兰茝结衷衵。

凌晨采桑游，薄暮浣纱出。五都竞来睨，荣华生紫陌。

上客绿琴挑，使君五马立。浅笑还深宫，闲邪抱贞一。

敷席礼瑶英，戛拊湘妃瑟。袅袅洞庭波，眇眇愁余目。

轻身波上荇，参差俨相匹。奈何鸩使囮，重以荓蜂诘。

佻巧丹青中，按图坐相失。红颜令人老，美玉令人泣。

寝丘十五城，岂足观荆璧。硕人宽知命，威仪日恂慄。

窈窕浚寂寥，岑岑保昭质。
十二月十四日大雪就赐近臣宴饮即事
杨亿（宋代）

向夕同云布海涯，丰年呈瑞在京华。
相如赋就梁王苑，穆满歌傳阿母家，
农畝三冬偏积润，朝衣六出旋成花。
天恩锡宴醉归处，几里香街覆玉沙。
春日二首
刘克庄（宋代）

睡起无人小院空，南华一卷磬声中。
鼻端老去齐香臭，分别柑花是晚风。
题汪水云诗卷
萧灼（宋代）

朔风卷雨东南昏，铜仙泪洒辞吴门。
间关万里踏燕月，埃沙扑吴愁人魂。
攜琴早晚随王母，不似瑶池旧歌舞。
南冠岌岌操南音，此意此心千万古。
十年归来两鬓霜，袖有诗史继草堂。
西游苍梧北太华，笔端传入古锦囊。
甫也再拜杜鹃血，颍乎冥入冰炭肠。
一朝访我茅屋下，朔风易水为余写。
黄金好铸锺子期，知君不是黄冠师。
吴城览古
陈羽（唐代）

吴王旧国水烟空，香径无人兰叶红。

春色似怜歌舞地，年年先发馆娃宫。
一落索 其二
杨泽民（宋代）

识尽人间甘苦。不如归去。先来孤馆客愁多，更倾下、连宵雨。

尽日登山绕树。禄非尺素。竹鸡啼了杜鹃啼，甚都在、人愁处。
夜思
方回（元代）

夜气侵寒薄寝衣，回头六十二年非。
直能欹枕思时透，始觉挑灯得处微。
百{共下加虫}渐侵床畔语，一萤忽入帐前飞。
研朱点墨皆陈迹，见道元来自有机。
赠崔立之评事（崔斯立，字立之，博陵人）
韩愈（唐代）

崔侯文章苦捷敏，高浪驾天输不尽。曾从关外来上都，

随身卷轴车连轸。朝为百赋犹郁怒，暮作千诗转遒紧。

摇毫掷简自不供，顷刻青红浮海蜃。才豪气猛易语言，

往往蛟螭杂蝼蚓。知音自古称难遇，世俗乍见那妨哂。

勿嫌法官未登朝，犹胜赤尉长趋尹。时命虽乖心转壮，

技能虚富家逾窘。念昔尘埃两相逢，争名龃龉持矛楯.

子时专场夸觜距，余始张军严韅靷。尔来但欲保封疆，

莫学庞涓怯孙膑。窜逐新归厌闻闹，齿发早衰嗟可闵。

频蒙怨句刺弃遗，岂有闲官敢推引。深藏箧笥时一发，

戢戢已多如束笋。可怜无益费精神，有似黄金掷虚牝。

当今圣人求侍从，拔擢杞梓收楛箘。东马严徐已奋飞，

枚皋即召穷且忍。复闻王师西讨蜀，霜风冽冽摧朝菌。

走章驰檄在得贤，燕雀纷拏要鹰隼。窃料二途必处一，

岂比恒人长蠢蠢。劝君韬养待征招，不用雕琢愁肝肾。

墙根菊花好沽酒，钱帛纵空衣可准。晖晖檐日暖且鲜，

摵摵井梧疏更殒。高士例须怜曲蘖，丈夫终莫生畦畛。

能来取醉任喧呼，死后贤愚俱泯泯。
泛江词
冯彬（明代）

云黯黯，雨潇潇。急涨江天晚，孤舟海国遥。荻芽抽绿菱翻紫，螺蚬春铛越女桡。
次韵谢平心胡秘监见惠生日五首 其一
方回（元代）

晚生何敢跂前贤，夫子宫墙赐及肩。忆枉朝车十官宅，喜成邻及万山巅。

尚堪湖学生徒齿，恰少汾阳考第年。想得囊中有仙诀，形容枯槁但神全。
沈仲一送菊自言封殖之劳欲得诗为报为赋三绝
陈傅良（宋代）

东篱何在菊年年，菊视陶诗竟孰贤。
未必缘诗花更好，花将诗与万人传。
早起
宗渭（清代）

宿雨散凉色，竹林烟未醒。流莺三四语，啼破半窗青。
谒海珠李忠简公祠
李晟（明代）

行祠筑傍蕊珠宫，砥柱狂澜障海东。一代才猷光竹帛，千秋文海陋雕虫。

丹心抗疏孤忠在，黑发还家大隐同。祀典由来南国重，芳名谁复步长风。
有何不可 其一
贝守一（元代）

园林桃李争妍，我有兰花数朵。杯盘笋蕨鲜肥，恁地有何不可。
集贺公调署分得十四盐
凌义渠（明代）

偶集因成醉，来期不待占。清言机互答，默坐意俱恬。

好戏非为机，同心或借砭。月初临隙牖，风早避重帘。

烛泪侵宵冷，笳吹彻曙严。暖须催鼓起，寒亟觅衣添。

未觉主人倦，何辞良友淹。清歌曳尾细，花帽压檐尖。

北客音同鹧，吴侬笑是盐。羁怀殊悄悄，酒趣故厌厌。

低恋香光促，谁堪别思兼。倒觥聊自湿，急口未容钳。

路入斜阳莫，天方衰草粘。孤心随幻蝶，美翰惜双鹣。

率尔难为句，枯肠许再拈。
十月上休日游卧龙玉渊三峡用山谷惊鹿须要
朱熹（宋代）

匡庐霜天后，不见云气浮。木叶红已疏，山颜转清幽。

向闻有绝红，乃在卧龙湫。及此遂一往，幸无烟景愁。

隮攀欲其深，泉石固所求。况有百尺崖，喷雪飞寒流。

幽岑自回抱，直下鸣青璆。便可洗我耳，枕石忘所忧。

精神共虚廓，方物皆悠悠。所恨非独往，不能恣夷犹。

仰叹云间鹤，俯羡谷中鸥。先生先我来，结屋阳冈头。

虚名付忠武，灭迹慕巢由。是间颇足居，不田亦平畴。

野人种椒橘，崖蜜易岁收。西源有老翁，卷舌藏戈矛。

似学辟世士，乃欲邀圣丘。先生且无然，但作一月留。

俟我有决计，它时卜从游。
缘识
宋太宗（宋代）

予持斋，常清净，
心田澄寂无争竞。闻尔志念诵真经，
明月窗中转孤影。风自悠颺香满室，
因地修行不可得。善事是芝兰，
恶事是荆棘，实实实实。
送杜少府之官华亭
李昱（明代）

少府青袍初入吴，官舍春馀一事无。弹琴每招华亭鹤，举网或取松江鲈。

苔衣生绿上弓剑，花片落红沾酒壶。风流却忆孟东野，溧上赋诗兼射凫。
悲愤五首悼亡室滦州石氏 其一
张之洞（清代）

下泽乘车素志非，远游岁岁著征衣。霜筠雪竹钟山老，洒涕空吟一日归。
贼平后送人北归
司空曙（唐代）

世乱同南去，时清独北还。
他乡生白发，旧国见青山。
晓月过残垒，繁星宿故关。
寒禽与衰草，处处伴愁颜。
梅花集句 其五十三
李龏（金朝）

野外相逢一笑新，寒枝清槁玉粼粼。虽然未得和羹便，才道和羹便失真。
致斋监中夜与同官纵谈鬼神效宛陵先生体
陆游（宋代）

五客围一炉，夜语穷幻怪。
或夸雷可斫，或笑鬼可卖，或陈混沌初，或及世界坏，或言修罗战，百万起睚眦。
余谈恣搜抉，所出杂细大，风云堕皮帻，幽坎窥铁械，群号起古聚，孤泣出空廨，妖狐冠髑髅，掩袂弄姿态，空＊伏逸囚，夜半出窃嘬。
虽云多闻益，颇犯绮语戒。
不如姑置之，投枕休困惫。
明当挂祠衣，仆仆愁亟拜。
河传
韦庄（唐代）

何处，烟雨，隋堤春暮。柳色葱茏，画桡金缕，

翠旗高飐香风，水光融¤

青娥殿脚春妆媚，轻云里，绰约司花妓。江都宫阙，

清淮月映迷楼，古今愁。

春晚，风暖，锦城花满。狂杀游人，玉鞭金勒寻胜，

驰骤轻尘，惜良辰¤

翠蛾争劝临邛酒，纤纤手，拂面垂丝柳。

归时烟里钟鼓，正是黄昏，暗销魂。

锦浦，春女，绣衣金缕。雾薄云轻，花深柳暗，

时节正是清明，雨初晴¤

玉鞭魂断烟霞路，莺莺语，一望巫山雨。香尘隐映，

遥望翠槛红楼，黛眉愁。
和张总管菊 其二
李复（宋代）

开落纷纷不自知，春秋莫较后先期。清霜满地凋零急，正是黄花得意时。
绍兴己巳南郊礼成
赵构（宋代）

清坛祗谒礼郊丘，辅相贤劳其款留。初讶密云低覆冒，遽看霁景上飞浮。

气回俎豆群工泰，喜入貔貅万马秋。赫赫天心允昭格，协谋同德赖嘉猷。
历代诗·宋
杨简（宋代）

宋武是刘裕，传位从东晋。
荣阳与文帝，遂传武帝骏。
前废乃有明，后废乃立顺。
八主六十年，萧齐因继运。
霜天晓角
林逋（宋代）

冰清霜洁。昨夜梅花发。甚处玉龙三弄，声摇动、枝头月。

梦绝。金兽爇。晓寒兰烬灭。要卷珠帘清赏，且莫扫、阶前雪。
题周氏溪园三首 其三 嫣然亭
朱熹（宋代）

手种篱间树，枝繁不忍删。新亭最佳处，胜日共欢颜。

景晏春红浅，雨馀寒翠潸。光风回巧笑，桃李任漫山。
睹军回戈
韦庄（唐代）

关中群盗已心离，关外犹闻羽檄飞。御苑绿莎嘶战马，

禁城寒月捣征衣。漫教韩信兵涂地，不及刘琨啸解围。

昨日屯军还夜遁，满车空载洛神归。
次韵陈中玉大卿二首 其一
李纲（宋代）

初官托芘记当时，晚误明恩入紫微。天邑禦戎同象弭，海邦避地各缁衣。

能诗解饮陶元亮，去国还家丁令威。漂泊不须伤客寓，无何为室更安归。
次滕彦真韵三首
赵蕃（宋代）

地接沅湘古，人留屈贾香。
政须烦胜士，时为发幽光。
贻我祛愁具，怀君待月章。
朦胧成少味，失喜见琳琅。
琴调相思引
贺铸（宋代）

团扇单衣杨柳陌。花似春风□无迹。赖白玉香奁供粉泽。借秀色。添春色。借秀色。添春色。

云幕华灯张绮席。半醉客。留醒客。半醉客。留醒客。渐促膝倾鬟琴差拍。问此夕。知何夕。问此夕。知何夕。
丁亥元日次才伯韵二首 其一
文徵明（明代）

东风早晚到天涯，客子逢春正忆家。柏叶漫传元旦酒，江梅应发故园花。

不愁逆旅无亲戚，依旧江湖有岁华。深负郑庄腾荐剡，游岩痼疾久烟霞。
归耕
刘过（宋代）

途穷百无成，或许营菟裘。
依然大板宫，蚁穴梦封侯。
人生眠饭耳，物外亦赘疣。
科名付诸公，老矣吾归休。
四月初一日积雨新霁偶成
舒岳祥（宋代）

渺然清兴忆江湖，缚住此心安破庐。
新绿池塘鱼散子，落红园径鸟将雏。
青梅成后少佳果。苦荬出来无好蔬。
老疾已艰登陟具，谁能为作卧游图。
耕夫
黄公辅（明代）

一间茅屋傍田编，夫妇耕耘甚自便。当面青山云冉冉，比邻绿树鸟娟娟。

繇来较是量非事，不到披蓑戴笠边。还却租钱魂梦稳，新醅初熟醉芳年。
齐王孙仲望邀游清凉寺因成一律兼简陆生
王世贞（明代）

淮桂偏招隐，齐门不爱竽。鹿裘行处是，龙种看来殊。

并蹑东山屐，双倾从事壶。高斋足幽赏，携得士衡无。
西湖十景册为唐饬轩题 其九 芦汀归雁
孙承恩（明代）

琳宫锁春寂，斜日荡孤舟。归鸿正嘹呖，离思满沧洲。
明季咏史十三首 其七
张笃庆（清代）

同文黑狱少完肤，妖焰熏天万事诬。酷吏凭添沉命法，奇刑尽隶执金吾。

勾陈天远浮云蔽，贯索星明正气孤。翻借封疆成铁案，谁怜道济血模糊！
颂古
释道颜（宋代）

盲聋喑哑接不得，玄沙枉费闲心力。
扁鹊卢医拱手归，三人俱是膏肓疾。
从军行 其六
罗颀（明代）

独行越荒溪，尸积溪流丹。四郊何萧条，惨戚秋日寒。

回顾望修途，妻风集高峦。掩泪自流涕，哀郁伤朱颜。

悲哉《城南》诗，古今同所叹。
夜宴曲
施肩吾（唐代）

兰缸如昼晓不眠，玉堂夜起沈香烟。青娥一行十二仙，

欲笑不笑桃花然。碧窗弄娇梳洗晚，户外不知银汉转。

被郎嗔罚琉璃盏，酒入四肢红玉软。
元九以绿丝布白轻褣见寄制成衣服以诗报知
白居易（唐代）

绿丝文布素轻褣，珍重京华手自封。贫友远劳君寄附，

病妻亲为我裁缝。袴花白似秋去薄，衫色青于春草浓。

欲著却休知不称，折腰无复旧形容。
和工部兄迁中散述怀韵
葛胜仲（宋代）

一岁连膺四命书，衣冠庆美近时无。绵长本自天资厚，凭藉由来地势孤。

襆被昔高兰省去，彯缨今喜棘班趋。立言制行俱忠孝，岂愧堂堂七尺躯。
汪明府以校文来武林旬日别去追送四章 其一
胡应麟（明代）

乍拥轩车到六桥，不堪江浦系兰桡。飞樯百尺西风里，万壑千岩送暮潮。
元夕即席呈郭次张
吴芾（宋代）

过了元宵到晓钟，一年乐事又成空。
杯行不用深辞醉，明日君西我亦东。
和元规拂云轩韵
张继先（宋代）

疏翠拥高轩，虚徐欲出云。
两楹清荫共，一阵好风分。
偏映琴书席，难栖燕雀群。
主人怜直节，孰敢巧操斤。
宣政殿前陪位观册顺宗宪宗皇帝尊号
薛逢（唐代）

楼头钟鼓递相催，曙色当衙晓仗开。孔雀扇分香案出，

衮龙衣动册函来。金泥照耀传中旨，玉节从容引上台。

盛礼永尊徽号毕，圣慈南面不胜哀。
芳草
罗邺（唐代）

废苑墙南残雨中，似袍颜色正蒙茸。微香暗惹游人步，

远绿才分斗雉踪。三楚渡头长恨见，五侯门外却难逢。

年年纵有春风便，马迹车轮一万重。
经熊耳山
李寄（明代）

熊耳峰何壮，诸山拥一尊。高将中岳并，远见三秦门。

驴背风多大，衣前云可扪。纷纷罗列者，看去是儿孙。
寄京阙陆郎中昆仲
罗隐（唐代）

柏台兰署四周旋，宾榻何妨雁影连。才见玳簪欹细柳，

便知油影胜红莲。家从入洛声名大，迹为依刘事分偏。

争奈乱罹人渐少，麦城新赋许谁传。
送陆楚生入阳羡采茶 其一
王世贞（明代）

由来陆羽是茶神，着得茶经字字真。莫道青山无宿业，耳孙仍作采山人。
呈吾宗茂夫
曾丰（宋代）

国初名下数三陈，今代吾宗又有人。
兄弟已推眉更白，功名何虑骨犹屯。
濂溪气韵娟娟月，康节襟怀盎盎春。
奋迅发挥吾敢许，稳登鸾凤上麒麟。
次平江知府邹编修韵
释师范（宋代）

曹溪平地起风涛，后代船高水亦高。
寄语随流入流者，更须抛却手中篙。
拟古 其十六
田锡（宋代）

峄阳生孤桐，擢斡八尺高。风雨萌枝叶，鸾皇栖羽毛。

天质自含响，众木非其曹。斲为绿绮琴，古人贞金刀。

所制有法象，不敢差釐毫。重详旧谱录，试抚观均调。

其声清以廉，闻者不贪饕。其音安以乐，令人消郁陶。

弹宫听于君，君德如轩尧。弹商听于臣，臣道如夔皋。

不觉起蹈舞，形逸同翔翱。愿以七宝妆，荐之于天朝。

玉轸朱丝弦，辉华近赭袍。一弹南薰曲，解愠成歌谣。
甘州曲·画罗裙
王衍（五代）

画罗裙，能解束，称腰身。柳眉桃脸不胜春。
薄媚足精神，可惜沦落在风尘。
张元易饮紫菊二首 其二
黎民表（明代）

丛桂秋风若有期，一生铅粉不曾施。如何偃蹇东篱下，犹学长安半额眉。
春游集句
于石（宋代）

兴来无远近，吾得及春游。
江月谁人影，山光落钓舟。
树交花两色，石横水分流。
天外猿啼处，数峰生暮愁。
眼儿媚 其一 感旧
王士祯（清代）

少年无赖好寻游。何处著閒愁。罗敷陌上，窈娘堤畔，到处淹留。

艳情绮思销磨尽，往事似尘沤。楞伽堆案，离骚系肘。

别样风流。
和何伯温见寄二首
洪咨夔（宋代）

青山流水晓葱胧，读遍黄庭万境空。
羔瓮无缘浇舌本，貘屏有分护头风。
人谋历历既未济，民力班班大小东。
陶写此怀须好句，殷勤时与寄来鸿。
郡圃杏花二首 其一
杨万里（宋代）

小树嫣然一两枝，晴醺雨醉总相宜。绝怜欲白仍红处，政是微开半吐时。

得幸东风无与对，主张春色更还谁。海棠秾丽梅花淡，匹似渠侬别样奇。
偈颂六十五首
释普济（宋代）

西来无意，遍天遍地。
玉兔东升，金乌西坠。
老鼠齩床头，猫儿正憨睡。
莫教动著渠，动著便祸事。
二祖动著招祸上身，天宁今日开眼失利。
寄答颜长道
陈师道（宋代）

薄命犹多难，浮生未定居。
故人忧已矣，千里问何如。
白发羞明镜，青灯怯细书。
不曾知史馆，何用索枯鱼。
水调歌头·上古八千岁
辛弃疾（宋代）

上古八千岁，才是一春秋。不应此日，刚把七十寿君侯。看取垂此云翼，九万里风在下，与造物同游。君欲计岁月，当试问庄周。醉淋浪，歌窈窕，舞温柔。从今杖屦南涧，白日为君留。闻道钧此帝所，频上玉卮春酒，冠珮拥龙楼。快上星辰去，名姓动金瓯。
耿济口舟行
林逋（宋代）

环回几合似江干，刺眼诗幽尽状难。
沙嘴半平春晚湿，水痕无底照秋宽。
老霜蒲苇交千刃，怕雨凫鸥着一攒。
擬就孤峰寄蓑笠，旧乡渔业久凋残。
秀实监丞复寄二篇讥商彦不至亦微见及因次韵
王洋（宋代）

折除官职是声称，利达文章不易并，
联句每容分短韵，五言今易见长城。
将军庄畔伤沉甲，处士庐边笑盗名。
我欲抱锄归问妇，揶揄示许饷春耕。
晨兴
张耒（宋代）

喔喔鸡向晨，夙兴邻里静。
朝光出东岗，秋晓气耿耿。
亭亭脱树叶，寒意已疏劲。
草根有微露，醲绿尚交映。
老夫起默坐，览物感衰盛。
忽然遇杯酒，酣歌朝达暝。
过鹤汀侍读斋以董文敏画
李基和（清代）

晓雨初晴烟未收，江云一带引轻舟。模糊认得南徐树，不到家山十六秋。
叫舜苍梧云
林希逸（宋代）

叫舜嗟何处，梧江去路长。天高心渺渺，云远地苍苍。

我欲排阊阖，谁能访帝乡。泪沾潇水碧，梦入瘴烟黄。

莫唤湘娥问，空怜老杜狂。重华何可就，骚笔更凄凉。
江上
陈深（宋代）

放迹清江上，悲歌惜岁穷。
孰能回白日，我欲问苍穹。
天地遗民老，山河霸业空。
清愁无者处，卷入酒杯中。
同曾缮部宿省中得园字
欧大任（明代）

邀欢成伴直，退食一清尊。画省更明月，铜驼非故园。

竹阴凉露滴，楼影夜乌翻。看尔郎官草，青绫怀主恩。
和徐子融韵
陈文蔚（宋代）

自怜涉世每多艰，事一萦心或厌烦。
近日工夫可所似，有时惭愧梦中闲。
赠闵督府还升南京秋官 其一
陈献章（明代）

司寇今欲行，病叟山中卧。如闻经略忧，未向春风破。
沁园春 寿县令代人作 花城允政，喜迎凫舄
沈禧（元代）

。某幸托葭莩，敢祈松柏，贡南丰一瓣之香。遥陈善，赓宫三寿之一。**宾筵，敬录微词，用伸祝赞。伏惟电瞩，以表冰忱。某不胜拜贺之至快阁春边，石栏干外，东风晚情。有银潢公子，摩挲石刻，金华仙伯，主掌鸥盟。陶柳青新，潘桃红嫩，早有丰年笑一声。还知道，是街头父老，竞说升平。怪来云表长庚。与一道澄江月共明。但寿烟起处，千山天远，寿杯满处，千尺泉清。仁寿堂中，长生城内，早蹋金鳌背上行。明年准，望紫云楼上，一点台星。
定林院昭文斋
王安石（宋代）

定林斋後鸣禽散，只有提壶守屋檐。
苦劝道人沽美酒，不应无意引陶潜。
题延庆观六时泉
王之望（宋代）

千尺高崖屏翠琰，六时甘露雨真珠，
梯岩穿壑身亲到，始信仙灵境界殊。
七夕宿亦园作
赵怀玉（清代）

名园岂办浃旬游，踪迹无端天意留。乞巧已孤初上月，曝衣空闭最高楼。

一镫寒破三更梦，众壑喧争百道流。恨杀朝来洗车雨，不教回脚渡牵牛。
还丹复命篇 其七
薛道光（宋代）

窈窕并姿态，娇羞弄软柔。无情弦里取，魂魄土中收。

笄冠联铅汞，灵光射斗牛。少阳阴与类，无使老春秋。
偈二首 其一
释元素（宋代）

大丈夫，秉慧剑，般若锋兮金刚焰。非道能摧外道心，早曾落却天魔胆。
出游联句
戴良（元代）

杪秋划澄霁，游思跃然动。林飙迅而清，川气漾不滃。

宿期淩沆瀣，晨集侵瞈矇。趋程指悠邈，屏务遗倥偬。

兴挟康乐高，志激孟贲勇。笔床黄帽赍，茶灶苍头捧。

放棹闯鹢飞，扬帆接鹓𨿿。始循并县山，寻憩横江陇。

午分鱼食踪，暮合龙阜踵。谷烟披幕纱，阶月踏流汞。

投院誇旧知，开筵乐新奉。宵嫌坠露繁，曙觉堆岚重。

塔访汤师铭，窆谒先公冢。綵岩何嶪岌，雨徵何巃嵷。

崖寺步蜿蜒，江槛萦螮蝀。蓝水碧可通，蜀山青忽拥。

门羡登龙荣，席矜烹鹤宠。话离忆沈沦，语迹愧荒茸。

缨緌已骈集，刀佩亦鞸琫。既观朱扉盛，复瞰清泉涌。

两涧耳边来，双峰眉际耸。虞宅址空存，袁墓木已拱。

委蛇讶客閒，丛脞笑僧冗。金绳憩宿倦，石林动新竦。

大著孕璞玉，贤孙耀圭珙。德迈东家丘，义压吾邦勇。

坚留马就絷，强别囚脱拲。竟忘漏艇危，直溯夜潮汹。

满覆侔器敧，颠蹶同驾覂。二贤首腾踔，小子继跳踊。

江阔水翻翻，云黑天朦朦。甫济胆固慑，决去心益愯。

孰书拯溺勋，谁息扶惫𤾖。迹离魑魅惊，身出蛟鼍恐。

叩门气始振，即馆语犹恟。儒服渐林立，宾墀竟川壅。

争看麟一角，共誉龟五总。吐辞超鲍谢，刮智驾晁董。

舫斋窥曩楹，兰室睇今栱。困僮屏屡触，醉侣酒频□。

屈伸付蚨蠖，聚散等蠛蠓。归情荡跃鳞，别思眇抽蛹。

笔耕期已驶，诗债事尤氄。云庄充昔聩，云林跛初尰。

唐生竟神骇，沈子亦听悚。画轴卷入檐，书册收贮笼。

磬折向苍茫，矢跃超濛澒。仰视云畔鸢，去逐烟中鹲。

到家跳夜厖，入室响寒蛬。后会知何时？余发已种种。
澹岩游五首
洪彦华（宋代）

朝阳岩自次山显，钴鉧潭由子厚彰。
山不得人名始重，不地不柳□逢黄。
梁秀才以早春旅次大梁将归郊扉言怀兼别示…走笔依韵
杜牧（唐代）

玉塞功犹阻，金门事已陈。世途皆扰扰，乡党尽循循。

客道难投足，家声易发身。松篁标节晚，兰蕙吐词春。

处困羞摇尾，怀忠壮犯鳞。宅临三楚水，衣带二京尘。

敛迹愁山鬼，遗形慕谷神。采芝先避贵，栽橘早防贫。

弦泛桐材响，杯澄糯醁醇。但寻陶令集，休献楚王珍。

林密闻风远，池平见月匀。藤龛红婀娜，苔磴绿嶙峋。

雪树交梁苑，冰河涨孟津。面邀文作友，心许德为邻。

旅馆将分被，婴儿共洒巾。渭阳连汉曲，京口接漳滨。

通塞时应定，荣枯理会均。儒流当自勉，妻族更谁亲。

照瞩三光政，生成四气仁。磻溪有心者，垂白肯湮沦。
再和
杨万里（宋代）

三月阴晴顷刻分，晚来非午午非晨。
闭门细草新蒲雨，过眼飞非落絮春。
顾我江湖钓竿客，识君台阁步云人。
柯山不患无人作，便合留中作近邻。
和简文帝赛汉高帝庙诗
徐陵（南北朝）

山宫类牛首。
汉寝若龙川。
玉盌无秋酎。
金灯灭夜烟。
丹帷迫灵岳。
绀席下羣仙。
堂虚沛筑响。
钗低戚舞妍。
何殊后庙里。
子建作华篇。
送周晋叔
李新（宋代）

妙龄壁水兴何穷，投笔幡然定远功。宝仗初依金碧辂，铁鞭閒静海连风。

萱堂归去椒觞近，珠佩收来汉月空。明日紫骝嘶晓雪，故人端在乱山中。
题元五名家合璧卷 其二 王冕墨梅
弘历（清代）

钩圈略异杨家法，春满冰心雪压腰。何碍傍人呼作杏，问他杏得尔清标。
寄题彭泽王尉廨舍二境·潜玉洞
杨万里（宋代）

人道书岩好，谁知石洞奇。
外缯一径尽，中忽万峰欹。
窍石天成屋，泓泉鬼斸池。
弘中远孙子，宴喜又添诗。
小圃初成秦楚材直阁有诗因次其韵二首 其一
李纲（宋代）

僧坊暂寓白云边，古木荒溪湿暝烟。试葺池台学愚谷，不妨风物似斜川。

邀宾深愧裴公野，瀹茗空怀陆子泉。尘世悠悠尽虚幻，且将身健斗尊前。
谢吴提干惠诗文
王洋（宋代）

排门雪三尺，闭户饥肠鸣。
拥骑远方来，骨法秀以清。
袖出一卷书，中有怖俗情。
上言井有德，为费四字铭。
下言酒伤道，颠倒虞心兵。
中流障百川，绝口无踪横。
君子皆是术，殄病人自惊。
子其欲修我，匪以校我荣。
再拜采杂佩，斯云得香蘅。
望云涯引
李甲（宋代）

秋容江上，岸花老，苹洲白。露湿蒹葭，浦屿渐增寒色。闲渔唱晚，蒹雁惊飞处，映远碛。数点轻帆，送天际归客。

凤台人散，漫回首。沈消息。素鲤无凭，楼上暮云凝碧。时向西风下，认远笛。宋玉悲怀，未信金樽消得。
句曲山迎真送真词二章 其一 迎真
袁桷（元代）

参差窈窕行云急，翠旌飘飘露华湿。神君夷犹疑未来，矫首精思各山立。

瑶台章彻星斗冷，碧扉丹透红流影。春雷迸壑人不知，独鹤眠松已先醒。
送判府万侯秩满如京
胡奎（元代）

汉运兴黄祚，真人御赤龙。将军雄武略，槐里建侯封。

奕世功何厚，诸孙秀所钟。冥鸿翔大海，秋隼立高峰。

佐郡劳三载，承恩入九重。临风何所赠，江上采芙蓉。
东皋草堂二首 其二
王㒜（明代）

草堂不借浣花溪，祇在荆溪溪水湄。地僻境将心共远，山深云与意俱迟。

采芝纵有饥堪疗，对竹应无俗可医。我亦平生惬真赏，归来已办买山资。
别三水尹陶望沙判应天
庞嵩（明代）

白下江连古石城，三山云耸天外青。淮淝草木空闻鹤，杨孽舟舻已剪鲸。

偏安霸业随流圮，骏德神功掀日起。即看禹鼎奠尧疆，载咏周文丰有芑。

芃芃禾黍江之湄，郇伯阴霖泽已稀。公恕堂高传石匾，雨花台畔遗生祠。

嗟予独愧凤雏祖，治中别驾翻成驽。苍梧彩凤别有真，九苞七德翔天府。

忆昔初鸣水国时，冲繁路口摩疮痍。廉循赫赫追前史，惠爱洋洋溢口碑。

君今别去吾何祝，润入皇都花正蔟。和风甘雨昼溟濛，万紫千红春馥郁。

兴高时探钟陵山，鸣鹿呦呦苍翠间。可以歌民阜，可以瞻帝颜。

天威咫尺天衢近，蹑足层霄自不难。烦君试问秣陵道，亩菑能勿弥芳草。

閒时再过新泉宫，弦诵有无继昏早。
以昌黎验长常携尺为韵赋笋五首
舒邦佐（宋代）

突兀出藩来，颇似逞狂荡。
高下列阶前，又如识少长。
沁园春（自题方壶）
汪莘（宋代）

春至伤春，秋至悲秋，谁在华胥。叹谪仙才气，飞扬跋扈，渊明何事，慷慨欷歔。自我少年，如今晚境，行半人间真有余。都休问，且一觞一咏，吾爱吾庐。

南皋境界何如。舍明月清风谁与居。望蓬山路杳，万株翠桧，方壶门掩，四面红蕖。中有佳人，绰如姑射，一炷清香满太虚。尘寰外，被鸣鸾报客，飞鹤传书。
赤枣子·风淅淅
纳兰性德（清代）

风淅淅，雨纤纤。难怪春愁细细添。记不分明疑是梦，梦来还隔一重帘。
舟过水口作
徐玑（宋代）

舟行遥指福城关，天宇开时地势宽。
二百里溪平似掌，一帆风色到怀安。
元宵中都太守放灯作律诗五首 其三
郑真（明代）

北极中天正斗杓，风流人物共今宵。当楼绮彩丹心结，隔幔琉璃翠影摇。

龙驾共瞻宸阙近，鳌山慢忆海天遥。凭谁记得云中曲，来向人间叶凤韶。
陌上花八首
晁补之（宋代）

吴歌白纻怨芳菲，肠断怀王去不归。
陌上如今小花伴，山前山后白鹇飞。
洞仙歌（木犀）
赵长卿（宋代）

芰荷已老，菊与芙蓉未。一夜秋容上岩桂。间蘩芜、嫩黄染就琼瑰，开未足，已早香传十里。

从前分付处，明月清风，不用斜晖照佳丽。叹浮花，徒解咤，浅白深红，争似我、潇洒堆金积翠。看天阔、秋高露华清，见标致风流，更无尘意。
岊山
仇远（元代）

岊老峰高翠倚天，洮河春水绿无边。
不知杨柳蒹葭外，何处泊君书画船。
满江红 正月十三日。雪中送文安国还朝
苏轼（宋代）

天岂无情，天也解、多情留客。春向暖、朝来底事，尚飘轻雪。

君过春来纡组绶，我应归去耽泉石。恐异时、杯酒忽相思，云山隔。

浮世事，俱难必。人纵健、头应白。何辞更一醉，此欢难觅。

欲向佳人诉离恨，泪珠先已凝双睫。

但莫遣、新燕却来时，音书绝。
登瓜步山二首
梅尧臣（宋代）

瓜步山头庙，堂因魏武兴。
亡归从赤壁，事去忆西陵。
军井藏云杪，林根拥石棱。
微风认江水，细甲几千层。
大衍易吟四十首
方回（元代）

德盛时逢险，乾刚坎在前。
谚云姑少待，乐饮岂徒然。
泸州南定楼
范成大（宋代）

归艎东下兴悠哉，小住危阑把一杯。
楼下沄沄内江水，明朝同入大江来。
转声虞美人（霅上送唐彦猷·高平调）
张先（宋代）

使君欲醉离亭酒。酒醒离愁转有。紫禁多时虚右。苕霅留难久。

一声歌掩双罗袖。日落乱山春后。犹有东城烟柳。青荫长依旧。
诗境楼观月
刘克庄（宋代）

人世应无第二楼，暮云飞不到帘钩。
未开宝鉴青冥里，先涌冰轮碧海头。
白似雪涛翻赤壁，壮如夜日出罗浮。
酒醒何处吹横玉，径欲乘风万里游。
虚山公追咏丁香桂洲公约赏碧桃次韵奉答二公
湛若水（明代）

自爱丁香自在香，碧桃国色艳新妆。眼惊夏事怜春事，倚过南新又北新。

万劫尘氛愁汨没，三春花鸟废篇章。明朝约共花前醉，放手犹堪累十觞。
留别陆芳润张孟肤田仲耘王孟翼
王逢（元代）

枫叶殷红枳实肥，蘋风萧飒芰荷衣。自甘许汜求田去，不拟刘蕡下第归。

日落大荒猿夜哭，天含积水鹤云飞。诸君有待乘槎使，直犯星河织女机。
孙武
汪韶（宋代）

为忧玩色堕军实，故假陈兵去二姬。
却恨此机深莫悟，后人不谏受西施。
酒泉子 三闸奔湍（在嘉禾北，望吴门外?
吴镇（元代）

三闸奔湍，一塘远接吴淞水，两行垂柳绿如云。今古送行人。买妻耻醮藏羞墓。秋茂邮亭＊书处。路逢樵子莫呼名。惊起墓中灵。
和方虚谷上南行十二首 其八 过叶有岭
陈栎（元代）

我未读公诗，久矣知叶有。地非产此人，人知此地否？

当与君子乡，俱传千载后。风饕閟春阳，高节且坚守。
南浦 秋水，再叠前韵
曹贞吉（清代）

片月映寒汀，碧澄澄，人对江山清晓。绿净绕柴扉，晴几上、巳有清杨先扫。

芦花似雪，连拳鹭占圆沙小。淡抹遥天浑一色，夹岸粘云衰草。

百川争赴长河，看鱼床灯火，黄昏近了。白露老蒹葭，清歌发、无数采莲船到。

平湖浩渺，芙蓉落尽空潭悄。又是霜明波冷后，此际捞虾人少。
寒食二首 其二
薛季宣（宋代）

五岁怀归梦，言归已得归。未能逃俗累，旋复著征衣。

子贡当何战，燕人切自悲。无堪一百五，春雨作霏微。
思亲五首
谢枋得（宋代）

九十萱亲天下稀，十年甘旨误庭闱。
临行有恳慈心喜，再睹衣冠儿便归。
颂古五十五首
释绍昙（宋代）

拂苔高卧白云根，梦绕春风锦绣园。
蓦听采樵歌一贡，醒来月挂客愁村。
题萧氏竹坡
史弥宁（宋代）

鲜碧缘坡古径深，夜窗风雨作龙吟。
自从八叶传芳后，数到孙枝玉满林。
玉女摇仙佩 题自制琴谱
黄德贞（清代）

偶摛词藻，未别宫商，忽听琳琅佳操。助我清音，悠然淡韶，恍若鹤鸣霜晓。

如竹疏风笑。似荷弹雨点，声声寒悄。想当日、登临怀古，开襟霁景相照。

任目断飞鸿，不计焦桐，十分叶调。自笑疏帘邃阁，涤砚焚香，舒写闲情幽抱。

数息闲时，持经馀暇，几骇冰弦清袅。律吕通奇奥。

可知我、销却光阴多少。喜白发、高吟不朽，轸前徽下，指能解语。

流泉绕。含宫嚼徵词源灏。
景山寺古鼎
袁说友（宋代）

小憩山前路，清谈得道僧。
爱渠惟一鼎，持此共三乘。
制作前无古，摩挲喜不胜。
兹游真可乐，著句忆弄曾。
怀子相
李攀龙（明代）

蓟门秋杪送仙槎，此日开樽感岁华。
卧病山中生桂树，怀人江上落梅花。
春来鸿雁书千里，夜入楼台雪万家。
南粤东吴还独往，应怜薄宦滞天涯。
挽五兄知府二首
吴芾（宋代）

平生臭味最相投，方喜同时得退休。
正欲从容陪杖履，从兹萧退老林丘。
高标岂料成千古，遗爱空嗟满一州。
兄弟凋零复无继，帮山谁与我同游。
李与贤来访，自言所居幽胜，甚似剡溪。因以
杨万里（宋代）

山似剡溪溪似油，人如诗句句如秋。
无边春里花饶笑，有底忙时草唤愁。
送潜同年调官归
洪咨夔（宋代）

以君一年长，为我异姓兄。
衡从玄圃玉，出入武库兵。
急手搏苍兕，隽气鞭长鲸。
议论到千古，慷慨吐不平。
汉以初元衰，唐以开宝倾。
附势妾媚妩，避事儿嚘嘤。
颓靡寖成俗，忠良意吞声。
自谓倚南山，不知坏长城。
君子勇於义，小人罔而生。
傥不饿采薇，远可死结缨。
每闻壮其语，亦尝且吾情。
有余不必尽，尺浑胜丈清。
六经源岷嶓，百家派渭泾。
归求性内学，莫计身外名。
春风两鬓绿，秋月双眼明。
通德拥高髻，勤勤剔寒檠。
和张倅子仪送鞓红、魏紫、崇宁红醉、西施四
杨万里（宋代）

洛花移种到松江，国也天香内样妆。
老里懒边无好思，为渠觅句却穷忙。
山坡羊·洛阳怀古
张养浩（元代）

天津桥上，凭栏遥望，春陵王气都凋丧；树苍苍，水茫茫，云台不见中兴将。千古转头归灭亡。功，也不久长，名，也不久长。
送清知客
释慧空（宋代）

从生至老只这汉，历历孤明没形段。
虽无形段却淆讹，要是红炉千万煅。
如今何处是红炉，两浙江南试行看。
空生老矣浑不知，栽松只在寒岩畔。
送上虞孙主簿
梅尧臣（宋代）

稽山参云深，剡水与天碧。
行将啼鸟亲，翫不游鳞隔。
况世住新安，又尝为粤客。
风物知所谙，穷幽梯翠壁。
题隆中草庐
凌如焕（清代）

摄衣岘山巅，停舟鹿门涘。凭吊草庐人，抱膝山之趾。

烛照天下事，未尝一挂齿。一朝感知遇，卧龙挟云起。

攘外遏强寇，安内辅孺子。伊吕良可追，管乐讵足拟。

二《表》泣鬼神，耿耿光青史。命毕五丈原，恨流江汉水。

当年有庞公，陇上秉良耜。足己外无求，民物捐敝屣。

惟公立谈时，决策扶炎纪。闭户不失人，救世不枉己。

缅怀三代下，谁许齐一揆。用行而舍藏，庶乎子渊氏。
初凉
吕钦问（宋代）

西风吹木叶，庭户乍凉时。
夜有愁人叹，寒行病骨知。
和王仲仪二首·麝香
梅尧臣（宋代）

游伏柏林下，食柏遂生香。
空知噬脐患，岂有周身防。
赤豹以尾死，猛虎以睛丧。
傥或益於用，捐躯死其常。
樊登见寄四首 其二
唐彦谦（唐代）

轻黄著柳条，新春喜更始。感时重搔首，怅望不能已。

无由托深情，倾泻芳尊里。
梁节庵招集吴公祠登高用朱文公天湖寺诗韵
纪钜维（清代）

望秋蒲柳早衰时，旅食江关久未归。假日登临舒倦眼，寥天风物尚清晖。

也知钝士难供世，争信缁尘解涴衣。欲抚朱弦还敛手，遗音谁与辨希微。
充善堂为吴氏题
陈杰（宋代）

厥初生人，禀性受中。
不患不善，患不能充。
血气既刚，物我交战。
不患不充，又患不善。
充而善者，可鸾可凰。
匪善而充，化为豺狼。
其充为何，勿助勿害。
鸡鸣而偿，善与利对。
申严界限，审察毫釐。
诚内伪外，理公欲私。
充无穿窬，义不胜用。
彼充孔扬，傲庭是从。
故得其正，泉达火然。
一有弗协，履冰临渊。
呜呼道微，志远瞻卓。
子如充之，明善守约。
簪带亭
刘克庄（宋代）

上到青林杪，凭栏尽桂州。
千峰环野立，一水抱城流。
沙际分鱼艇，烟中见寺楼。
不知垂去客，更得几回游。
题从舅戴春溪孝廉诗集
吴慈鹤（清代）

春溪于为诗，有险必深入。青山驱而前，碧海喝使立。

死红乾春丛，病绿扫秋隰。长鲸脍脔肥，雌凤啄髓吸。

痴騃丽女锁，幽忧玉童絷。月为破镜飞，地已清泪湿。

呜呼郊贺亡，其柄君可执。孤情铲鸿濛，大雅扛嶪岌。

余生慕奇士，善善徒汲汲。常悯大法摧，得君破忧悒。

虎豹必山居，蛟龙必水蛰。所贵养其用，动辟恃静翕。

六经乃高曾，百氏资拱揖。潢污无根原，溟渤万水集。

维南崇者山，仰止跂可及。期君树宏达，杜韩有梯级。
李孝叔赵有翼赵存中黄子登沈正卿曾同季有观梅道场之约仆偶过西山不得陪六客之末归读众作因继韵
仲并（宋代）

公皆车马城南去，我向西郊漾小舟。人事好乖各回首，吾年如此喜乘流。

金兰六客稀时见，珠玉一篇无句酬。却数竹林犹少在，不妨著我伯伦刘。
寄朗州徐员外
张祜（唐代）

江岭昔飘蓬，人间值俊雄。关西今孔子，城北旧徐公。

清夜游何处，良辰此不同。伤心几年事，一半在湖中。
横吹曲辞 出塞
张籍（唐代）

秋塞雪初下，将军远出师。分营长记火，放马不收旗。

月冷边帐湿，沙昏夜探迟。征人皆白首，谁见灭胡时。
红芍药·人生百岁
王观（宋代）

人生百岁，七十稀少。更除十年孩童小。又十年昏老。都来五十载，一半被、睡魔分了。那二十五载之中，宁无些个烦恼。
仔细思量，好追欢及早。遇酒追朋笑傲。任玉山摧倒。沉醉且沉醉，人生似、露垂芳草。幸新来、有酒如渑，结千秋歌笑。
吴长组徵诗为杜毅斋开酒禁 其三
倪元璐（明代）

欲濡龙鬣展鲸喉，可有曲车三百不。已到天垣烧贯索，七公为放酒星囚。
春夜读书感怀
陆游（宋代）

荒林枭独啸，野水鹅群鸣。
我坐蓬窗下，答以读书声。
悲哉白发翁，世事已饱更。
一身不自恤，忧国涕纵横。
永怀天宝末，李郭出治兵；河北虽未下，要是复两京。
三千同德士，百万羽林营；岁周一甲子，不见胡尘清。
贼酋实孱王，贼将非人英，如何失此时，坐待奸雄生？我死骨即朽，青史亦无名。
此诗倘不作，丹心尚谁明？
骆驼桥
袁说友（宋代）

家住水云窟，路分苕霅溪。
天高横蝃蝀，水阔跨鲸鲵。
卷浪去还却，行人东望西。
帆樯惊岁月，桥柱几人题。
有怀南轩老兄呈伯崇择之二友二首 其二
朱熹（宋代）

积雨芳菲暗，新晴始豁然。园林媚幽独，窗户惬清妍。

晤语心何远，书题意未宣。悬知今夜月，同梦舞雩边。
九华山
聂古柏（元代）

江山青芙蓉，遥遥隔秋浦。九茎风露寒，万壑烟霞古。

瑶草含芳春，青松立亭午。安得一把茅，移家白云坞。
五位颂
释慧晖（宋代）

兼中至，长安大道闲游戏。
处处无私空合空，法法同归水投水。
偈颂八十七首
释慧开（宋代）

殿里底是什么，千百化身无处讨。
礼拜烧香，不勘自破。
秋月回文
李弥逊（宋代）

霜盘玉隐倒团金，迥水秋天碧夜侵。
光掩半扉寒夜永，影分疏竹翠轩深。
长空远岫归云卷，古木高风浥露沉。
凉袂客愁应梦楚，荒城晓角夜悲吟。
芍药
释元肇（宋代）

旧说扬州有，移来此地栽。年年送春后，处处见花开。

红药还相似，朱颜换不回。晴窗添水浸，吟愧谢公才。
楷书歌赠人
陈起（宋代）

大哉易画包牺生，鸟迹科斗相继永。
六体中间亦湮昧，次仲楷到钟王精。
献捷之表最近古，庄正如持干戚舞。
黄庭字字能通神，强弓千挽筋力均。
宝书遥遥名不朽，正法欧虞远能守。
后生不作诸老亡，睹君笔法得仙手。
况君变格睨逸少，秋霁凭高森晚照。
须知伯英到极工，中存楷则方入妙。
我初不识君，见君石上文。
从今便着青眼视，王谢庭前佳子弟。
才能素所喜，喜极为君歌。
君今弱冠不可那，更后十年当君何。
谢刘太守寄灵砂丹
张弼（明代）

去岁凄肰苦病缠，灵丹到手巳安肰。不愁白发三千丈，且说红颜八百年。

凿开五岭为平地，俯弄三光飞上天。东海泓肰如酒盎，与君醉赋紫霞篇。
苏魏公
岳珂（宋代）

德量维昔该乾坤，艺成而下道乃尊。堂堂魏公古大臣，劫火同燬灵光存。

直躬致主无间言，馀事翰墨何足论。百年剑佩纷如云，不于其书于其人。
八景歌 其六
赵汝燧（宋代）

楚天浓云如墨泼，通宵滂沱翻江阔。寒声遍撼蒹葭林，要将秋江洗到骨。

杜若洲有鸿雁栖，震凌喧梦时惊疑。钓翁醉睡却不知，桩脱缆断船偷移。

嗟此何景兮潇湘夜雨，丹青欲尽浪自苦。
沧洲阁集句二首
王阮（宋代）

洲岛骤回合，冥冥菰蒲中。
清流中落乌，遵渚有归鸿。
水作青罗带，脚踏赤鯶公。
蓬莱虽辽绝，长啸激清风。
李士举见寄次韵为谢二首
晁公溯（宋代）

想见山灵喜，如看柱史来。
江清无急硖，野润失飞埃。
行揽孟博辔，再然安国灰。
相过忍遽别，莫放锦帆开。
同柯东海出湖
陈宓（宋代）

欲访西湖久未晴，故应穿屐踏泥行。
不因世事无时尽，那识波光有底清。
翠竹碧莲迷上下，雕栏画阁压峥嵘。
扁舟正好频来买，烟景何人与子争。
送任生之松江从学
郑守仁（元代）

尔翁与我同兄弟，乃父论交亦友生。愧我江湖空老大，喜君头角又峥嵘。

早看器识如刘晏，还拟文章似祢衡。春雪一篷波万顷，柳条青眼总离情。
八月七日被命上会稽沿途所历拙於省记为韵语
魏了翁（宋代）

风顺潮平日脚收，钱塘江上遇中秋。
堂堂背月争门入，要把平安报冕旒，
秋杪同张春江汪菊墅两太史李石泉司马张渔村孝廉登岱遇雨
徐子威（清代）

飞来峰上倒清樽，回首苍茫海色昏。万壑杉松喧日观，九秋风雨撼天门。

秦王玉牒何人见，杜老雄词我辈论。千里倏然开夕照，三山东望紫云屯。
万寿观
陈大方（宋代）

石林和月俯清流，一点红尘不许留。
青鸟岂传金母信，彩鸾应返玉皇楼。
苔铺翠点仙桥滑，松积香梢径路幽。
午夜鹤松顶天露，道人睡觉满天秋。
院中秋暝
杨锐（清代）

日夕天气凉，飒然秋已深。虚檐切穹霄，广院下层阴。

浮云颓高切，荒飙寒远音。冥坐易为感，孤怀下岖崟。

南雁肃哀唳，弭棹清川浔。所思谅多阻，皋兰绚幽森。

愿移淮南调，且辍湘潭吟。无因盥尘虑，凄其江海心。
劝进疏引谶 其一
不详（唐代）

东海十八子，八井唤三军。手持双白雀，头上戴紫云。

丁丑语甲子，深藏八堂里。何意坐堂里，中央有天子。

西北天火照，龙山昭童子。赤光连北斗，童子木上悬白幡，胡兵纷纷满前后。

拍手唱堂堂，驱羊向南走。胡兵未济汉不整，治中都护有八井。

兴伍伍，仁义行武。得九九，得声名。童子木底百丈水，东家井里五色星。

我语不可信，问取卫先生。戌亥君臣乱，子丑破城隍。

寅卯如欲定，龙蛇伏四方。十八成男子，洪水主刀傍。

市朝义归政，人宁俱不荒。人言有恒性，也复道非常。

为君好思量，何□□禹汤。桃源花□□，李树起堂堂。

只看寅卯岁，深水没黄杨。
人境庐杂诗 其五
黄遵宪（清代）

紫滕花压架，开落到如今。旧雨伤黄土，残春怅绿阴。

寻香犹惘惘，埋玉故深深。庭下交叉手，多余变旧心。
清明
赵孟坚（宋代）

节近清明长是阴，黄花间在麦苗深。
倦行却上高楼望，烟锁前村一半林。
入山
叶茵（宋代）

到来非俗境，一片隐心生。
晓雾沈山色，春禽和水声。
逢人多古貌，对语率真情。
同在无怀世，炉熏答圣明。
赐大学士杨一清诗 拦门劝酒
朱厚照（明代）

欢饮醺醺出相门，劳卿再四劝金尊。
南征已定旋师旅，去暴除残第一人。
寄子畅文显兼问佥判丈起居
赵蕃（宋代）

昨忆长歌与君属，嗟尔明月悲黄菊。
问君得归今几日，我乃还黄期未卜。
人生会合不可常，何止有类参与商。
月明固可共清影，菊开安得同幽香。
安舆历想来自越，贺以羊酒生暖热。
小人缪忝通黄子，不获亲陪上寿列。
羡君斑衣有余欢，怜我緼袍无乃单。
何当卒岁从周子，陋巷箪瓢忘馁寒。
相和歌辞。铜雀妓
袁晖（唐代）

君爱本相饶，从来事舞腰。那堪攀玉座，肠断望陵朝。

怨著情无主，哀凝曲不调。况临松日暮，悲吹坐萧萧。
与浔阳舍弟别
梅尧臣（宋代）

昭亭潭上水，下与九江通。
去客解轻舸，落潮乘顺风。
回头迷远树，没背见飞鸿。
寂寞还蓬巷，桓彝宅近东。
答人
释今帾（明代）

诗篇多谢远咨询，读罢翻教愧此身。缘薄久亏丛席望，才疏惟爱住山贫。

白云谷里初无我，黄叶溪边定有人。胜事到来消息尽，寒岩枯木不知春。
寒食
释元肇（宋代）

荒冢无人捧土修，夕阳芳草替生愁。路傍知是谁家子，犹把花枝插满头。
留题顶山止方
程准（宋代）

雨歇黄梅后，秋生麦熟前。
偶同金马客，来访玉龙泉。
竹叶一樽酒，榴花五月天。
不妨扶拄杖，行到白云边。
休日值晴张园观梅同舍不期而集
项安世（宋代）

玉照堂前富贵梅，倚春骄腊未轻开。
费他一月春风了，催得五分花意回。
恰是佳晴难放过，偶然胜士得追陪。
君看好景天还吝，一夜轻云带雨来。
九日
李嘉祐（唐代）

惆怅重阳日，空山野菊新。蒹葭百战地，江海十年人。

叹老堪衰柳，伤秋对白蘋.孤楼闻夕磬，塘路向城闉。
句
楼楚材（宋代）

乍来固是最低树，外此都无许大花。
秋香无比魁天下，仙种非凡□月中。
满阎浮世香俱有，与广寒宫花对开。
春将结笔去时有，花在着身高处香。
晴霄有月与佳色，春圃无花可比香。
房生里面子虚实，柄折中间丝短长。
从来把得坚牢处，不是晴明不肯飞。
名园不是无花卉，凌驾春风不似伊。
一株种外无遗种，九个花间有细花。
混融月色江湖夜，照应芦花岛屿秋。
晚归烟树住犹见，晓向雪汀飞若无。
蝶成擒处身粘粉，花蹈翻时足带香。
野花狼藉桑麻长，除却他边补这边。
吞毡固是真难事，要辨人生是与非。
有时移向西堂去，一座青山逐手来。
玲珑不许多呈露，只借时人一面看。
鹭等鱼船近了飞。小心抽出大规模。
除屏簇外少青山。矮婆娑地却禁霜。
又欲其生树上苔。器量不争正二月。
击球口号戏陈统制
陈元晋（宋代）

筑场千步柳营东，樽俎精神坐折冲。
星弹流空惊过鸟，霜蹄追电捷游龙。
身轻鞍马人如画，胆落猩鼯穴已空。
归去翠眉环玉帐，钗儿多乞锦缠红。
钱塘闻子规
艾性夫（元代）

汴水凄凉已百年，长因啼鸟一潸然。
天津桥上无人听，尚喜钱塘有杜鹃。
偈颂四十一首
释慧晖（宋代）

铁树风花物外春，一阳未发不传真。
自斯织出锦机梦，江月布祥碧浪新。
壕上
杨万里（宋代）

壕上朝来眼顿明，小风浅水写秋清。
新露杀尽萍萍草，放出靴纹水面生。
宿小沙溪 其二
杨万里（宋代）

诸峰知我厌泥行，捲尽痴云放嫩晴。不分竹梢含宿雨，时将残点滴寒声。
出游
陆游（宋代）

行路迢迢入谷斜，系驴来憩野人家。
山童负担卖红果，村女缘篱采碧花。
篝火就炊朝甑饭，汲泉自煮午瓯茶。
闲游本自无程数，邂逅何妨一笑哗。
题乌程簿厅浮玉亭七首
袁说友（宋代）

一日溪流万橹声，簿书丛里眼偏明。
青衫不怕笼朱墨，直下沧浪便濯缨。
园蔬六首
袁燮（宋代）

荤羶屏去忽三年，筋力扶持老尚堂。
所养固知先大体，人生何若嗜肥鲜。
绝句六十四首
张伯端（宋代）

黑中有白为丹母，雄里藏雌是圣胎。
太一在炉宜守慎，三田聚宝应三台。
岁暮感怀以余年谅无几休日怆已迫为韵
陆游（宋代）

井地以养民，整整若棋画。
初无甚贫富，家有五亩宅。
哀哉古益远，祸始开阡陌。
富豪役千奴，贫老无寸帛。
因穷礼义废，盗贼起蹙迫。
谁能讲古制，寿我太平脉？
赠史遵之
任源祥（清代）

涉江采芙蓉，日暮不盈匊。念子好芳草，栖迟水中宿。

中有双鸳鸯，羽毛纷沃若。知君无嫌猜，相随傍君屋。
边头叹
苏泂（宋代）

边头奏凉风，战士送寒衣。
北征夏徂秋，君王虚六师。
区区彼敌人，授首讵无期。
冰霜辉戈甲，勇忆临去时。
去去思树功，宁复顾家为。
指挥在将军，坐作看旌旗。
谓是白沙漠，那知青草陂。
当时均死力，顾乃用之非。
失调名
马廷鸾（宋代）

东晋纤儿撞坏，桑令人间受祸。
宜徽使张安道生日
苏辙（宋代）

从公淮阳今几年，忆持寿斝当公前。
祝公齿发老复少，岁岁不公冰霜颜。
扫除四海一清净，整顿万物俱安全。
今年见公商丘侧，奉祠太一真仙官。
身安气定色如玉，脱遗世俗心浩然。
幽居屡过赤松子，长夜亲种丹砂田。
此中自有不变地，岁阅生日如等闲。
门前贺客任填委，世上多故须陶甄。
秋风坐见蒲柳尽，岁晏惟有松柏坚。
斯人未安公未用，使公难老应由天。